### NN 41/2017 (27.4.2017.), Pravilnik o izmjenama i dopunama Pravilnika o likvidaciji i prestanku AIF-ova

HRVATSKA AGENCIJA ZA NADZOR FINANCIJSKIH USLUGA

917

Na temelju članaka 8. stavka 1. i 15. stavka 1. Zakona o Hrvatskoj agenciji za nadzor financijskih usluga (»Narodne novine« broj 140/05 i 12/12) te članka 261. stavka 1. točka 5. i stavka 3., članka 263. stavka 5., članka 266., članka 267. stavka 6. i članka 268. stavka 4. Zakona o alternativnim investicijskim fondovima (»Narodne novine« broj 16/2013 i 143/2014, dalje: Zakon), Hrvatska agencija za nadzor financijskih usluga na sjednici Upravnog vijeća održanoj 13. travnja 2017. godine donosi

PRAVILNIK

O IZMJENAMA I DOPUNAMA PRAVILNIKA O LIKVIDACIJI I PRESTANKU AIF-ova

Članak 1.

U Pravilniku o likvidaciji i prestanku AIF-ova (»Narodne novine« broj 32/14), u članku 2. stavku 4. iza rečenice:

»Likvidator je dužan dostavljati mjesečno, u pisanom obliku poštom ili na drugom odgovarajućem trajnom mediju najkasnije do 5-og radnog dana u mjesecu za prethodni mjesec, izvještaj o tijeku postupka likvidacije i aktivnostima poduzetim vezano uz izvršenje plana likvidacijskog postupka«

umjesto točke stavlja se zarez i dodaju riječi:

»osim u slučaju kada je likvidator fonda osoba navedena u članku 262. stavku 1. t. 1. i 2. Zakona (UAIF ili depozitar), u kojem slučaju se dostava Agenciji izvršava sukladno odredbama članka 11.a ovog Pravilnika.«

Članak 2.

U članku 7. stavku 4. iza rečenice:

»Izvještaj iz stavka 3. ovoga članka likvidator dostavlja Agenciji u pisanom obliku poštom ili na drugom odgovarajućem trajnom mediju«

umjesto točke stavlja se zarez i dodaju riječi:

»osim u slučaju kada je likvidator fonda osoba navedena u članku 262. stavku 1. t. 1. i 2. Zakona (UAIF ili depozitar), u kojem slučaju se dostava Agenciji izvršava sukladno odredbama članka 11.a ovog Pravilnika.«

Članak 3.

Iza članka 11. dodaje se članak 11.a koji glasi:

»Članak 11.a

(1) U slučaju kada likvidaciju fonda provode osobe navedene u članku 262. stavku 1. t. 1. i 2. Zakona (UAIF ili depozitar), navedene osobe su dužne Agenciji dostavljati dokumentaciju propisanu ovim Pravilnikom na način i u skladu s Tehničkom uputom za korištenje servisa unosa WEB obrazaca i dostavu dokumentacije u elektroničkom obliku i Uputom za popunjavanje WEB obrazaca za UAIF-ove/depozitare.

(2) Smatra se da su UAIF odnosno depozitar dostavili dokumentaciju propisanu ovim Pravilnikom u trenutku kada je dokumentacija zabilježena na poslužitelju za slanje takve dokumentacije.

(3) U opravdanim slučajevima tehničke nemogućnosti dostave ili dostave koja nije pravilno izvršena (npr. kvar na sustavu, nemogućnost čitanja zaprimljene dokumentacije i sl.) na način propisan stavkom 1. ovoga članka, UAIF i depozitar dužni su dokumentaciju dostaviti u pisanom obliku, neposredno ili poštom u svrhu pravodobnog izvješćivanja. UAIF i depozitar dužni su dostaviti dokumentaciju na način propisan stavkom 1. ovoga Pravilnika čim prestanu razlozi nemogućnosti takve dostave, a najkasnije u roku od 8 dana od prestanka okolnosti koje su prouzročile tehničku nemogućnost takve dostave.

(4) Agencija može, u slučaju potrebe, zatražiti od UAIF-a i depozitara dostavu određene dokumentacije propisane ovim Pravilnikom i u izvorniku ili ovjerenoj preslici, neovisno o izvršenoj dostavi u elektroničkom obliku.«

Članak 4.

Ovaj Pravilnik objavit će se u »Narodnim novinama«, a stupa na snagu 1. svibnja 2017. godine.

Klasa: 011-02/14-04/11
 Urbroj: 326-01-440-17-2
 Zagreb, 13. travnja 2017.

Predsjednik
 Upravnog vijeća
 Petar-Pierre Matek, v. r.